CELEX: 
Language: da
Date: 2021-02-24 00:00:00
Title: KOMMISSIONENS DELEGEREDE FORORDNING (EU) …/… om supplerende regler til Europa-Parlamentets og Rådets forordning (EU) 2019/1238 for så vidt angår yderligere oplysninger med henblik på konvergensen af den tilsynsmæssige indberetning

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               1.1.Generel baggrund
            
            
               Ved Europa-Parlamentets og Rådets forordning (EU) 2019/1238 af 20. juni 2019 om et paneuropæisk personligt pensionsprodukt (PEPP-produkt) indføres der et EU-regelsæt for supplerende personlige pensionsopsparinger. 
            
            
               Europas befolkning bliver ældre. I 2060 vil der i gennemsnit for hver pensionist kun være to personer i den erhvervsaktive alder, i forhold til fire personer i dag. Som følge heraf vil pensionssystemernes bæredygtighed og tilstrækkelighed i medlemsstaterne derfor være under stadig større pres på trods af de gennemgribende reformer, som mange EU-medlemsstater har gennemført. Især offentlige pensionssystemer er allerede under pres. 
            
            
               Det er nødvendigt med yderligere besparelser for at supplere pensionsindtægter fra traditionelle offentlige pensionssystemer gennem supplerende pensionsordninger. Med henblik herpå er PEPP-forordningen en vigtig milepæl, der har til formål at nedbringe pensionsforskellen og opnå et paneuropæisk marked for personlige pensionsprodukter inden for kapitalmarkedsunionen.
            
            
               Det giver forbrugerne en yderligere mulighed for at spare op til deres pension. PEPP-forordningen fastlægger grundlaget for et paneuropæisk personligt pensionsmarked ved at fastsætte standardiserede regler for de centrale produktegenskaber, såsom krav til gennemsigtighed, rådgivning, investeringsregler, ret til skift, typer af investeringsmuligheder og typer af udbetalinger. 
            
            
               1.2.Formål
            
            
               I overensstemmelse med PEPP-forordningen er det hensigten med denne delegerede forordning at nå følgende mål: 
            
            
               1.
                     at supplere PEPP-forordningen ved at specificere de yderligere oplysninger, der er omhandlet i artikel 40, med henblik på at sikre en passende grad af konvergens af tilsynsmæssig indberetning.
            
            
               1.3.Juridisk baggrund
            
            
               Denne retsakt supplerer Europa-Parlamentets og Rådets forordning (EU) 2019/1238 af 20. juni 2019 om et paneuropæisk personligt pensionsprodukt (PEPP-produkt) i medfør af det retsgrundlag for bemyndigelse, der er tillagt Kommissionen i artikel 40, stk. 9.
            
            
               2.HØRINGER FORUD FOR RETSAKTENS VEDTAGELSE
            
            
               Denne retsakt er baseret på teknisk rådgivning fra EIOPA i overensstemmelse med artikel 10, stk. 1, i forordning (EU) nr. 1094/2010. Inden EIOPA forelagde Kommissionen den tekniske rådgivning, gennemførte den en åben offentlig høring fra den 2. december 2019 til den 2. marts 2020. Inden den offentlige høring modtog EIOPA fælles udtalelser fra sine to interessentgrupper, interessentgruppen for forsikrings- og genforsikringsordninger og interessentgruppen for arbejdsmarkedspensionsordninger. EIOPA nedsatte endvidere en rådgivende gruppe af fagfolk inden for PEPP-produkter for at drøfte de praktiske aspekter af de udviklede idéer samt de synspunkter, der var blevet udvekslet med OECD og fremtrædende akademikere med speciale i pensionsspørgsmål. Den 24. februar 2020 afholdt EIOPA en offentlig høring, hvor den anmodede om input fra interesserede parter.  EIOPA udførte også en cost-benefit-analyse, som indgik i den endelige rapport sammen med resultatet af den offentlige høring og EIOPA's svar til interesserede parter. EIOPA fremsendte sin endelige rapport med teknisk rådgivning til Kommissionen den 14. august 2020. 
            
            
               3.JURIDISKE ASPEKTER AF DEN DELEGEREDE RETSAKT 
            
            
               Denne delegerede forordning tager sigte på at præcisere supplerende elementer i PEPP-ordningen, som hverken indebærer strategiske beslutninger eller politiske valg. De supplerer de politiske rammer, der er omhandlet i forordning (EU) 2019/1238, med yderligere detaljer og forklaringer vedrørende de elementer, der er omfattet af beføjelserne. 
            
            
               I artikel 1 præciseres de yderligere oplysninger med henblik på konvergensen af den tilsynsmæssige indberetning, som de kompetente myndigheder skal indsamle.
            
            
               KOMMISSIONENS DELEGEREDE FORORDNING (EU) …/…
            
            
               af 24.2.2021
            
         
         
            
               om supplerende regler til Europa-Parlamentets og Rådets forordning (EU) 2019/1238 for så vidt angår yderligere oplysninger med henblik på konvergensen af den tilsynsmæssige indberetning 
               
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2019/1238 af 20. juni 2019 om et paneuropæisk personligt pensionsprodukt (PEPP-produkt )
                  1
               , særlig artikel 40, stk. 9, første afsnit, og
            
            
               ud fra følgende betragtninger:
            
            
               (1)Udbydere af paneuropæiske personlige pensionsprodukter (PEPP-produkter) er underlagt forskellig sektorspecifik EU-lovgivning og national lovgivning på området for finansielle tjenesteydelser og de tilsvarende sektorspecifikke indberetningskrav til deres kompetente myndigheder, herunder de europæiske tilsynsmyndigheder. Det er nødvendigt at anvende en standardiseret tilgang for så vidt angår de oplysninger, der kræves med henblik på tilsyn ud over de oplysninger, der gives i henhold til den relevante sektorspecifikke lovgivning, for at mindske muligheden for væsentlige yderligere indberetningskrav, der er nationalt divergerende. Kommissionen opfordrede Den Europæiske Tilsynsmyndighed for Forsikrings- og Arbejdsmarkedspensionsordninger til at yde teknisk vejledning.
            
            
               (2)Det er nødvendigt med et standardiseret sæt oplysninger for at forbedre sammenligneligheden og opnå større effektivitet og for at undgå dobbeltrapportering i forbindelse med sektoroplysningskrav —
            
            
            
               VEDTAGET DENNE FORORDNING:
            
            
               Artikel 1
            
            
               De yderligere oplysninger, der er omhandlet i artikel 40, stk. 1-5, i forordning (EU) 2019/1238, skal omfatte følgende oplysninger:
            
            
               a)en beskrivelse af PEPP-udbyderens risikostyringssystem, herunder forvaltningen, til styring af de risici, der hidrører fra PEPP-produkter
            
            
               b)en beskrivelse af PEPP-udbyderens forretningsaktiviteter i forhold til den sektor, i hvilken PEPP-udbyderen driver virksomhed, herunder typen af foretagne investeringer og forvaltningen heraf, hvorvidt investeringerne er aktive eller passive, hvorvidt der tilbydes garantier, gennemførelsen af risikoreduktionsteknikker, omfanget af indbetalinger og aktivværdier såvel som en liste over PEPP-udbyderens eventuelle hjem- og værtslande
            
            
               c)oplysninger om, hvilke skriftlige politikker PEPP-udbydere skal have indført for at imødegå relevante risici
            
            
               d)oplysninger om de værdiansættelsesprincipper, der anvendes til solvensformål, hvor det er relevant
            
            
               e)en oversigt over de relevante risici, der vedrører eller er forbundet med udbuddet af PEPP-produkter, og hvordan PEPP-udbyderen agter at styre disse risici, herunder, men ikke begrænset til, finansielle og likviditetsmæssige risici, markedsrisici, kreditrisici, omdømmemæssige risici og risici i forbindelse med miljømæssige, sociale og ledelsesmæssige forhold
            
            
               f)oplysninger om PEPP-udbyderens kapitalstruktur, herunder kapitalprocenter og gearingsniveauer
            
            
               g)oplysninger om kontrakter, der besiddes af en PEPP-udbyder, eller om kontrakter, der indgås med tredjeparter, herunder forpligtelser over for PEPP-opsparere i udbetalingsfasen, eller om udbud af PEPP-underkonti.
            
            
               Artikel 2
            
         
         
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 24.2.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        EUT L 198 af 25.7.2019, s. 1.